Politikerne på Mors leger med tanken om helt at droppe fremtidige vindmølleprojekter.

På Limfjordsøen forsøger politikerne at komme diverse vindmølleprotester i forkøbet. Et flertal blandt byrådsmedlemmerne vil ikke tillade flere vindmøller, medmindre møllerne kan komme på behørig (og længere end loven foreskriver) afstand af bebyggelse. Nu står de imidlertid i lidt af et dilemma, fordi forvaltningen har set på mulighederne for at opstille nye vindmøller efter den retningslinje, og det viser sig, at der så slet ikke er plads til vindmøller på øen overhovedet i fremtiden. Det gør det svært at tage hensyn til beboerne på øen, hvis man samtidigt ønsker at have vindmøller. - Det har gjort indtryk på mig, når jeg har haft besøg på kontoret og har været ude til møder. Jeg synes bare også, at vi skal tage hensyn til nogle af de mennesker, som fuldstændigt lovligt har stillet deres vindmøller op, inden vi siger, at vi skal være en vindmøllefri ø, fortæller Hans Ejner Bertelsen, borgmester i Morsø Kommune. Morsingboerne er heller ikke begejstrede for at skulle bo op ad en vindmølle. En af dem er Jacob Hangaard Andersen. Han har sammen med flere andre kæmpet, for at gøre politikerne klar over, at vindmøllerne ikke skal stå klods op af folks hjem. - Jeg er ikke imod grøn energi, jeg synes bare, at det er træls, det er mig, det skal gå ud over, fortæller Jacob Hangaard Andersen. Og det kan se ud til, at de bliver hørt. For hvad der ligner et flertal i byrådet med socialdemokraterne i spidsen har nemlig en klar holdning til de såkaldte kæmpe vindmøller. - Der skal ikke sættes nye store vindmøller op. De eksisterende, de må udfases efterhånden, siger 2. viceborgmester i Morsø Kommune, socialdemokraten Viggo Vangsgaard. Det kan altså betyde, at Mors med tiden kan blive en ø helt uden vindmøller. Og selvom borgmesteren er med på idéen, så er der udfordringer. - Jeg finder det altså ikke hensigtsmæssigt, at vi stiller flere møller op, men jeg synes også, at vi har en forpligtelse til at være en grøn ø og sikre grøn energi, fortæller Hans Ejner Bertelsen. Kommunen træffer en beslutning om vindmøllerne den 1. maj.